b'\n_START_ARTICLE_\nSamsung Galaxy S8\n_START_SECTION_\nJulkistus\n_START_PARAGRAPH_\nSamsungin lippulaivapuhelin Samsung Galaxy S8:n julkaisua viiv\xc3\xa4stytettiin Note7:n akkukatastrofin vuoksi. Samsung julkisti Galaxy S8:n ja Galaxy S8+:n 29. maaliskuuta 2017 New Yorkissa. Suurin osa puhelimen tiedoista oli vuotanut internetiin jo ennen julkistusta.\n_START_SECTION_\nOminaisuudet\n_START_PARAGRAPH_\nSamsung Galaxy S8:n j\xc3\xa4rjestelm\xc3\xa4piiri on joko Qualcomm Snapdragon 835 (4\xc3\x972,35 & 4\xc3\x971,9 GHz) tai Samsungin oma Exynos 8895 (4\xc3\x972,3 & 4\xc3\x971,7 GHz). Suomessa myyt\xc3\xa4v\xc3\xa4ss\xc3\xa4 mallissa on Exynos 8895 piiri. Galaxy S8:ssa on nelj\xc3\xa4 fyysist\xc3\xa4 painiketta: virtan\xc3\xa4pp\xc3\xa4in, \xc3\xa4\xc3\xa4nenvoimakkuuden s\xc3\xa4\xc3\xa4t\xc3\xb6n\xc3\xa4pp\xc3\xa4imet ja Bixby-puheapurin n\xc3\xa4pp\xc3\xa4in. Puhelin on Euroopassa saatavilla mustana (\xe2\x80\x9dMidnight Black\xe2\x80\x9d), hopeisena (\xe2\x80\x9dArctic Silver\xe2\x80\x9d) ja haalean violettina (\xe2\x80\x9dOrchid Gray\xe2\x80\x9d). Galaxy S8:ssa on Samsungin oma Bixby-virtuaaliavustaja, joka tuki puhelimen julkaisuhetkell\xc3\xa4 vain englannin ja korean kieli\xc3\xa4. Puhelimessa on etupuolella iirisskanneri ja takapuolella sormenj\xc3\xa4lkitunnistin.\n_START_SECTION_\nN\xc3\xa4ytt\xc3\xb6\n_START_PARAGRAPH_\nSamsung Galaxy S8:ssa on 5,8 tuuman kulmista py\xc3\xb6re\xc3\xa4 n\xc3\xa4ytt\xc3\xb6. Se peitt\xc3\xa4\xc3\xa4 suuren osan puhelimen etupuolesta, mink\xc3\xa4 takia Galaxy S8:ssa ei ole kotin\xc3\xa4pp\xc3\xa4int\xc3\xa4 ja sormenj\xc3\xa4lkitunnistin on sijoitettu puhelimen takapuolelle. Kotin\xc3\xa4pp\xc3\xa4in on toteutettu Galaxy S8:ssa virtuaalisesti n\xc3\xa4yt\xc3\xb6n alalaitaan navigointin\xc3\xa4pp\xc3\xa4inten ohella. Kotin\xc3\xa4pp\xc3\xa4imen painaminen antaa kuitenkin v\xc3\xa4r\xc3\xa4ht\xc3\xa4v\xc3\xa4n painallusvasteen. Galaxy S8:ssa ei ole n\xc3\xa4yt\xc3\xb6n reunuksia puhelimen oikealla eik\xc3\xa4 vasemmalla laidalla. N\xc3\xa4yt\xc3\xb6n kuvasuhde on 18,5:9, kun \xc3\xa4lypuhelimissa n\xc3\xa4yt\xc3\xb6n kuvasuhde on yleens\xc3\xa4 16:9. Puhelimen HDR-teknologiaa tukeva n\xc3\xa4ytt\xc3\xb6 on kest\xc3\xa4v\xc3\xa4\xc3\xa4 Gorilla Glass 5 -lasia.\n_START_SECTION_\nKamera\n_START_PARAGRAPH_\nGalaxy S8:ssa on 12 megapikselin optisella kuvanvakaimella varustettu takakamera, jonka aukon koko on f/1,7. Etukamerassa on 8 megapikseli\xc3\xa4, jonka aukon koko on f/1,7. Molemmissa kameroissa on automaattitarkennus.\n_START_SECTION_\nMyynti\n_START_PARAGRAPH_\nSamsung Galaxy S8:n ennakkomyynti alkoi julkistusp\xc3\xa4iv\xc3\xa4n\xc3\xa4 29. maaliskuuta 2017. Puhelimen toimitukset alkavat ennakkotilaajille 20. huhtikuuta. Puhelin on yleisesti kaupoista saatavilla 28. huhtikuuta. Galaxy S8:n suositushinta on 829 euroa. Sen mukana toimitetaan AKG:n nappikuulokkeet.'